Jn 17,14–21

„A Mester imádkozik.” A földi szolgálata elején és közben tanított: „ti azért így imádkozzatok: mi Atyánk…”. Most a tanítványai és mi azt hallhatjuk, hogy Ő maga hogyan imádkozik a Mennyei Atyához. Beleláthatunk, milyen Jézus Krisztus közössége az Atyával, sőt mi is részesei leszünk ennek a közösségnek – mert Jézus ezt kéri.
Az Ő közössége az Atyával: ők egyek. Teljes szeretet, bizalom, alázat, engedelmesség Jézus részéről: ezek „csak” következnek ebből az egységből. Egy az akaratuk. Jézus úgy könyörög, hogy amit kér, az egyben az Atya akarata is.
Ő bekapcsol minket ebbe a közösségbe. Imádság közben megtapasztalni (megérteni, megérezni), hogy most „pont azt” kérem, amit az Atya akar, amire Ő gondol – csodálatos, mert az ilyen imádság valóban felülről származik, nem az én gondolataimból. – Az engedelmesség, a hitben való lépések is úgy lehetségesek, hogy közösségben vagyunk Ővele. Enélkül, ha meg is teszek valamit, amit Isten parancsol, belül vagy lázadok, vagy várok érte valami „fizetséget”.
Jézus nem várt fizetséget az engedelmességéért. Meghalt értünk – de itt nem azt kéri, hogy ezért legyünk az Övéi, hanem azokért könyörög, akik már az Övéi – mert az Atya neki adta őket. Ő elvégezte (velük, bennük) azt, amit az Atya rábízott. „Megjelentettem a te nevedet… a Te igédet nekik adtam… ők elhitték, hogy Te küldtél engem.” Teljes volt a földi szolgálata, és teljes az az áldozat is, amit adott, mert teljes (tökéletes) volt a közössége az Atyával.
Mi (az Övéi, akiket újonnan szült) nem e világból valók vagyunk. Ez a mi „státuszunk”, „állampolgárságunk”. De a világban vagyunk, ahonnan (egyelőre) nem is vesz ki minket Isten. A világ, amely Isten nélkül él, Őt gyűlöli („tudjátok meg, hogy engem előbb gyűlölt…”), ezért gyűlöli azokat is, akik Krisztuséi. Ezért vannak a nyílt üldözések (testi fenyegetések) is, de ezért van a sokféle kísértés is, aminek az a célja, hogy térjek vissza a világ útjára, törekedjek ugyanazokra, amire a világ, felejtsem el, hogy Krisztusé vagyok.
Benne maradunk ebben a világban, de az Atya megőriz a gonosztól – ezt kéri tőle Jézus. Megőriz attól, hogy a világ gonoszsága az én gonoszságom legyen. Mert „én most is képes vagyok minden bűnre”.
Hogyan őriz meg? „Szenteld meg őket az igazsággal, a Te igéd igazság.” Elkülönít; az igével emlékeztet, nevel arra, cselekszi bennem, hogy Isten akaratával azonosuljak. Így valósul meg a hívő életében, hogy „a gonosz meg sem érinti” (1Jn 5,18): bizonyos bűnöket azért nem követ el, mert észre sem veszi, hogy elkövethetné, vagy mert már „természetes” neki, hogy a jót választja. Nem minden bűn ilyen, van, ami ellen harcolni kell, de ebben a harcban is Isten őriz meg: a Szentlélek eszünkbe juttatja magát Istent és „mindazt, amit Jézus mondott nekünk” – és ha erre azt mondjuk, hogy „igen, Uram, úgy van, Te vagy a győztes”, akkor mi is győzünk.
Nemcsak tanít és emlékeztet: maga is odaszentelte magát az Atyának, engedelmességre, áldozatra. Ez nemcsak példa (itt nem is arról van szó), hanem ebben van az az erő, ami segít minket a bűn elleni harcban, ezáltal a megszentelődésben („az Úr vérében van nagy erő”).
A világban vagyunk: Jézus egyenesen küld minket oda. A világ csak egyféle utat ismer („egység a sokféleségben” – ez a New Age egyik jelmondata). Látnia kell, hogy nemcsak ez az „egység” létezik. A világ „egysége” keveredés, zűrzavar, kompromisszumok sokasága. Látniuk kell, hogy van másik út, és ha látják, akkor azok, akiket az Atya Krisztusnak adott, hinni fognak, mások megkeményednek, ezzel még egyértelműbb lesz, hogy ítélet alatt vannak, nem lesz mentségük. – Nemcsak látniuk, hallaniuk is kell: Jézus azokért könyörög, akik az „ő szavukra” – a mi szavunkra hinni fognak Őbenne. Előre könyörgött: nem tudjuk, hogy a bizonyságtételünknek mi lesz az eredménye egy-egy emberben, de ha valami jó lesz, akkor azért Jézus könyörgött. Nem hiába teszünk bizonyságot: ott van mögötte Jézus imádsága.
„Hogy mindnyájan egyek legyenek… mibennünk”: akik nem e világból valók, azokat Krisztus és az Atya kapcsolja össze. „Hogy elhiggye a világ” – mert ez az, ami látható: a keresztyének valódi egysége (nem az ökumené). Miközben azt hisszük, hogy szét vagyunk szakítva, a világ nagyon jól tudja, hogy „ezek egyformák”, és egyformán üldöz minket. Azt is tudja (ismeri, mint tanítást), hogy Jézust az Atya küldte. Isten célja az, hogy ezt higgyék is – és ez állítsa őket (először vagy sokadszor) döntés elé.
Isten akarata a lelkek megmentése – és várja mindenkinek a döntését. Ehhez kell mutatnunk az utat – ezért tart még itt minket Isten, és megőriz a gonosztól, hogy világíthassunk.

Jn 17, 3 „Az pedig az örök élet, hogy megismerjenek téged, az egyedül igaz Istent, és akit elküldtél, a Jézus Krisztust.”

